Da wichtige Stejnweat vo Mej hod aa de technische Entwicklung weida triem. Uaspringli hod ma de Keandln oafoch mid Stoana kloaghaut, spada hodma runde Reibestoane und Moasa vawendd. Da ejtaste Reibestoa is z Australien gfundn worn und is 30.000 Joar oid. De Rema hom nacha scho Rossmuin ghobt. De Gotn hom im 6. Joarhundad Schiffsmuihn vawendd, wo duach a Wossaradl otriem worn san. Im Middloita san Wossa- und Windmuihn dazuakemma.